ຊາວ​ອີ​ຣັກ ຫຼາຍ​ສິບ​ພັນ​ຄົນ ໂຮມ​ຊຸມ​ປະ​ທ້ວງ ຕໍ່​ຕ້ານ​ລັດ​ຖະ​ບານ ຄັ້ງ​ໃຫຍ່​ທີ່​ສຸດ
​ການ​ປະ​ທ້ວງ​ເຫຼົ່າ​ນີ້ ​ແມ່ນ​ບໍ່​ມີ​ຜູ້​ນຳ ປາ​ສະ​ຈາກ​ໂຄງ​ສ້າງ​ ໃນ​ການ​ຈັດ​ຕັ້ງ ແລະ​ບໍ່​ໄດ້​ເປັນ​ກ້ອນ​ເປັນ​ກຸ່ມ​ດຽວ​ກັນ.
ປະຊາຊົນອີຣັກຫຼາຍສິບພັນຄົນໄດ້ໄປເຕົ້າໂຮມກັນຢູ່ທີ່ຈະຕຸລັດຕາຫ໌ເຣຍໃນນະຄອນຫຼວງແບັກແດດ ໃນການເດີນຂະບວນປະທ້ວງຕໍ່ຕ້ານລັດຖະບານທີ່ໃຫຍ່ທີ່ສຸດ ນັບແຕ່ການປະທ້ວງໄດ້ເລີ້ມຂຶ້ນເມື່ອນຶ່ງເດືອນກ່ອນ ພວກປະທ້ວງທີ່ຖືທຸງຊາດອີຣັກໄດ້ໄປເຕົ້າໂຮມກັນຈົນເຕັມຈະຕຸລັດແລະຖະໜົນສາຍຕ່າງໆ ກ່ອນການສູດມົນໃນມື້ວັນສຸກ ຊຶ່ງເປັນມື້ສູດມົນທີ່ສຳຄັນສຸດ ຂອງຊາວມຸສລິມ ການປະທ້ວງ ທີ່ໄດ້ເລີ້ມຂຶ້ນເມື່ອນຶ່ງເດືອນກ່ອນແລະເມື່ອໄວໆມານີ້ມີຂະໜາດໃຫຍ່ຂຶ້ນເລື້ອຍໆ ໂດຍທີ່ພວກປະທ້ວງ ບໍ່ຍອມຟັງຄຳສັ່ງຂອງພວກເຈົ້າທີ່ຮັກສາຄວາມສະຫງົບທີ່ໄດ້ສັງຫານພວກປະທ້ວງໄປແລ້ວຈຳນວນນຶ່ງ ພວກເຈົ້າໜ້າທີ່ຕຳຫຼວດແລະການແພດກ່າວວ່າ ມີຢ່າງໜ້ອຍ 225 ຄົນໄດ້ຖືກຂ້າຕາຍໃນເດືອນແລ້ວ ຮວມທັງ 5 ຄົນທີ່ເສຍຊີວິດໃນມື້ວັນສຸກຍ້ອນທົນຕໍ່ພິດບາດແຜບໍ່ໄດ້ ໃນວັນສຸກວານນີ້ ພວກປະທ້ວງຈຳນວນນຶ່ງໄດ້ແນຄວາມໂກດແຄ້ນຂອງເຂົາເຈົ້າໃສ່ອີຣ່ານ ຊຶ່ງມີຄວາມສຳພັນຢ່າງໃກ້ຊິດກັບພັກການເມືອງຫຼາຍໆພັກຢູ່ໃນອີຣັກ ນັກສອນສາສະໜາຊີໄອ ອາເໝັດ ອາລ-ຊາຟີ ໄດ້ກ່າວໂຈມຕີອີຣ່ານ ໃນການເທສະນາ ເມື່ອວັນສຸກວານນີ້ ໂດຍເວົ້າວ່າ ພວກເຈົ້າໜ້າທີ່ບໍ່ຄວນອະນຸຍາດໃຫ້ “ບຸກຄົນໃດ ຫຼືກຸ່ມໃດ ຫຼືອົງການໃດທີ່ບໍ່ບອກຊື່ແທ້ ຫຼືພັກຝ່າຍໃດຢູ່ໃນຂົງເຂດ ຫຼືເປັນພັກຝ່າຍລະຫວ່າງປະເທດ” ໃຊ້ອິດທິພົນຂອງພວກເຂົາເຈົ້າບັງຄັບໃຫ້ປະຊາຊົນຊາວອີຣັກເຫັນພ້ອມໃນຄວາມຄິດຂອງພວກເຂົາ ການປະທ້ວງເຫຼົ່ານີ້ແມ່ນບໍ່ມີຜູ້ນຳ ປາສະຈາກໂຄງສ້າງໃນການຈັດຕັ້ງ ແລະບໍ່ໄດ້ເປັນກ້ອນເປັນກຸ່ມດຽວກັນ ແຕ່ແນວໃດກໍຕາມ ພວກເຂົາເຈົ້າແມ່ນມາຈາກພາກສ່ວນໃຫຍ່ຂອງປະຊາຊົນທີ່ມາຈາກກຸ່ມສາສະໜາແລະຊົນຊາດຊົນເຜົ່າໃນທົ່ວປະເທດເພື່ອທວງໃຫ້ຍຸຕິການການສໍ້ລາດບັງຫຼວງທີ່ແຜ່ກວ້າງຢູ່ໃນອີຣັກ ຄົນຫວ່າງງານ ແລະການບໍລິການທີ່ມີຄຸນນະພາບຕ່ຳຂອງລັດຖະບານ ການເດີນຂະບວນປະທ້ວງສ່ວນໃຫຍ່ແມ່ນຂ້ອນຂ້າງມີຄວາມສະຫງົບໃນຕອນກາງເວັນ ແຕ່ການຕໍ່ສູ້ກັນມັກເກີດຂຶ້ນໃນຕອນກາງຄືນຫຼັງຈາກຕາເວັນຕົກແລ້ວລະຫວ່າງຕຳຫຼວດແລະພວກປະທ້ວງ ອົງການນິລະໂທດກຳສາກົນກ່າວວ່າ ເຈົ້າໜ້າທີ່ຮັກສາຄວາມສະຫງົບໄດ້ຍິງລະເບີດນ້ຳຕາເຂົ້າໃສ່ພວກປະທ້ວງໂດຍກົງ ທີ່ນະຄອນຫຼວງແບັກແດດ ຊຶ່ງເຮັດໃຫ້ມີຜູ້ບາດເຈັບເປັນຈຳນວນຫຼວງຫຼາຍ